b'\n_START_ARTICLE_\nBiserica Sf\xc3\xa2ntul Vasile cel Mare din Calea Victoriei\n_START_SECTION_\nIstoric\n_START_PARAGRAPH_\nPrima biseric\xc4\x83 de aici a fost construit\xc4\x83, probabil din lemn, la sf\xc3\xa2r\xc8\x99itul secolului al XVIII-lea sau \xc3\xaenceputul secolului al XIX-lea, \xc3\xaentr-o zon\xc4\x83 de p\xc4\x83duri \xc8\x99i b\xc4\x83l\xc8\x9bi, \xc3\xaen mahalaua care va purta \xc8\x99i ea numele Sf\xc3\xa2ntul Vasile, de pe Podul Mogo\xc8\x99oaiei. Se cunoa\xc8\x99te faptul c\xc4\x83 biserica exista \xc3\xaen anul 1804, ianuarie 9, figur\xc3\xa2nd \xc3\xaen catagrafia ora\xc8\x99ului Bucure\xc8\x99ti \xc3\xaentocmit\xc4\x83 \xc3\xaen acel an. La anul 1815 noiembrie 7, Biserica Sf\xc3\xa2ntul Vasile a fost \xc3\xaenchinat\xc4\x83 M\xc4\x83n\xc4\x83stirii M\xc4\x83rcu\xc8\x9ba. Din acela\xc8\x99i an dateaz\xc4\x83 \xc8\x99i \xc3\xaembr\xc4\x83c\xc4\x83mintea din metal argintat \xc8\x99i aurit a iconoanei Maicii Domnului socotit\xc4\x83 f\xc4\x83c\xc4\x83toare de minuni. Dac\xc4\x83 aici exista o biseric\xc4\x83 de lemn \xc3\xaenc\xc4\x83 din veacul al XVIII-lea pe un teren \xc3\xaenconjurat de ape \xc8\x99i mla\xc8\x99tini, adic\xc4\x83 pu\xc8\x9bin populat, propice unei sih\xc4\x83strii mai vechi \xc3\xaen jurul Codrilor Vl\xc4\x83siei, este posibil ca s\xc4\x83 fi fost chiar un schit de c\xc4\x83lug\xc4\x83ri la marginea Bucure\xc8\x99tiului care va fi avut leg\xc4\x83turi cu Sf\xc3\xa2ntul Munte Athos sau care va fi fost \xc3\xaenzestrat de un boier sau domnitor cu sfinte moa\xc8\x99te. M\xc4\x83rturie ne st\xc4\x83 racla sub forma unei coper\xc8\x9bi de Evanghelie cu inscrip\xc8\x9bii grece\xc8\x99ti \xc8\x99i lucr\xc4\x83tur\xc4\x83 de argint \xc3\xaen spiritul tradi\xc8\x9biei athonite ce ad\xc4\x83poste\xc8\x99te p\xc4\x83rticele din \xc8\x99ase sfin\xc8\x9bi \xc8\x99i o bucat\xc4\x83 din lemnul Sfintei Cruci. _NEWLINE_Urme, despre existen\xc8\x9ba bisericii \xc3\xaen veacul al XIX-lea: _NEWLINE_- \xc3\x8en 1828, scrisoarea fiicei preotului Trandafir, c\xc4\x83tre Pre\xc8\x99edintele Plenipoten\xc8\x9biarilor de pe l\xc3\xa2ng\xc4\x83 Divanul Valahiei \xc8\x99i Moldaviei, care revendic\xc4\x83 cele dou\xc4\x83 pr\xc4\x83v\xc4\x83lii din fa\xc8\x9ba bisericii; _NEWLINE_- Cartografia ora\xc8\x99ului Bucure\xc8\x99ti, din 1838 fila 324 vorbe\xc8\x99te despre Mahalaua \xe2\x80\x9eSf\xc3\xa2ntul Vasile\xe2\x80\x9d, din culoarea galben\xc4\x83 _NEWLINE_- Tot Cartografia din 1838 arat\xc4\x83 c\xc4\x83 \xc3\xaen Mahalaua Sf\xc3\xa2ntul Vasile locuiau: Duhovnicul Paraschiv- duhovnic- Uli\xc8\x9ba Podul Mogo\xc8\x99oaia, fila 326, Popa Petre- pop\xc4\x83 de mir- Uli\xc8\x9ba Mogo\xc8\x99oaia, fila 336 nr. 2152, Diaconu Pan\xc4\x83- diacon- Uli\xc8\x9ba Podul Mogo\xc8\x99oaia, fila 347 nr. 2218. _NEWLINE_- Tot aici, pe uli\xc8\x9ba Podul Mogo\xc8\x99oaiei, mahalaua Sf\xc3\xa2ntul Vasile, este \xc3\xaenregistrat \xc8\x99i c\xc4\x83minarul Toma Balt\xc4\x83, ctitor al actualei biserici, care s-a construit cu cea mai mare parte a cheltuielilor date de el. . _NEWLINE_Biserica veche a fost distrus\xc4\x83 de cutremurul din 1838 \xc8\x99i ref\xc4\x83cut\xc4\x83 din zid la anul 1847, a\xc8\x99a cum ne prezint\xc4\x83 pisania, scris\xc4\x83 cu litere chirilice, aflat\xc4\x83 pe peretele din dreapta al pronaosului. \xc3\x8en\xc4\x83l\xc8\x9barea ei s-a f\xc4\x83cut \xc3\xaen timpul domniei lui Gheorghe Dimitrie Bibescu (1842-1848) \xc8\x99i a Mitropolitului Neofit II, de c\xc4\x83tre c\xc4\x83minarul Toma Balt\xc4\x83 - care locuia \xc3\xaen Mahalaua Sf\xc3\xa2ntul Vasile - suport\xc3\xa2nd aproape \xc3\xaen totalitate cheltuielile necesare construc\xc8\x9biei. Pe la anii 1870, se vor zidi \xc3\xaen curtea din spatele bisericii c\xc3\xa2teva od\xc4\x83i de locuit pentru preotul paroh \xc8\x99i pentru paracliser, pe cheltuiala doamnei Elena Filipescu; aceast\xc4\x83 cre\xc8\x99tin\xc4\x83 evlavioas\xc4\x83 care provenea dintr-o familie boiereasc\xc4\x83 ce locuia pe Podul Mogo\xc8\x99oaiei, va l\xc4\x83sa de asemenea, \xc3\xaen baza unui testament, o dona\xc8\x9bie anual\xc4\x83 c\xc4\x83tre biserica Sf\xc3\xa2ntul Vasile, de 800 lei, din care 100 se d\xc4\x83deau preotului paroh iar restul erau folosi\xc8\x9bi la repararea \xc8\x99i \xc3\xaentre\xc8\x9binerea bisericii. _NEWLINE_\xc3\x8en raportul Comisiei Sf\xc3\xa2ntului Sinod al Bisericii Autocefale Ortodoxe Rom\xc3\xa2ne pentru fixarea parohiilor urbane \xc8\x99i rurale, Bucure\xc8\x99ti 1888, la pag. 2- Plasa de Sus, este men\xc8\x9bionat\xc4\x83 la nr. 5 Parohia Amza, cu filiale: Bis. Sf. Vasile, Sf. Nicolae (Tabacu) \xc8\x99i Capela Sf. Ion Moldoveni. A\xc8\x99adar, la acea dat\xc4\x83, biserica nu mai \xc8\x9binea de M-rea M\xc4\x83rcu\xc8\x9ba, era biseric\xc4\x83 de enorie, acest lucru put\xc3\xa2nd surveni fie chiar de la construirea ei din zid, de c\xc4\x83tre Toma Balt\xc4\x83 (1847), fie mai t\xc3\xa2rziu, \xc3\xaen urma seculariz\xc4\x83rii averilor m\xc4\x83n\xc4\x83stire\xc8\x99ti, din 1860, din vremea lui Cuza. \xc3\x8en Anuarul bisericilor din Bucure\xc8\x99ti, de pe anul 1909, parohia Sf\xc3\xa2ntul Vasile figura cu un num\xc4\x83r de 171 familii \xc8\x99i 600 suflete. Anuarul mai precizeaz\xc4\x83 c\xc4\x83 biserica este \xc3\xaentre\xc8\x9binut\xc4\x83 de comunitate, neav\xc3\xa2nd avere proprie, ceea ce ne face s\xc4\x83 presupunem c\xc4\x83 acea rent\xc4\x83 anual\xc4\x83 l\xc4\x83sat\xc4\x83 de doamna Filipescu prin testament nu se mai pl\xc4\x83tea la acea dat\xc4\x83. _NEWLINE_Biserica a mai fost reparat\xc4\x83 \xc3\xaen anii 1889, 1911,1922,1959, 1960 \xc8\x99i mai recent, \xc3\xaencep\xc3\xa2nd cu anul 2000 c\xc3\xa2nd s-a sp\xc4\x83lat pictura, s-a restaurat catapeteasma, s-au adus mai multe \xc3\xaembun\xc4\x83t\xc4\x83\xc8\x9biri \xc8\x99i s-a construit noua clopotni\xc8\x9b\xc4\x83. _NEWLINE_Din anul 2011, odat\xc4\x83 cu primirea celui de-al doilea hram al bisericii - \xc3\x8en\xc4\x83l\xc8\x9barea Sfintei Cruci, se organizeaz\xc4\x83 anual, \xc3\xaen data de 13 septembrie, o frumoas\xc4\x83 procesiune numit\xc4\x83 Procesiunea-Pelerinaj "Calea Sfintei Cruci, scar\xc4\x83 c\xc4\x83tre Cer !" pe Calea Victoriei, de la Biserica Sfintei Cruci \xc8\x99i a Sf\xc3\xa2ntului Vasile cel Mare-Victoria la Parcul Nicolae Iorga. \xc3\x8en procesiune este purtat\xc4\x83 racla ce Sf\xc3\xa2nta Cruce \xc8\x99i \xc3\xaenc\xc4\x83 o racl\xc4\x83 cu un sf\xc3\xa2nt care are leg\xc4\x83tur\xc4\x83 cu anul omagial. _NEWLINE_Tot din anul 2011, \xc3\xaen data de 5 decembrie, se organizeaz\xc4\x83 Concertul de Colinde "\xc3\x8engeri \xc8\x99i P\xc4\x83stori colind\xc4\x83 P\xc4\x83m\xc3\xa2ntul\xc2\xa0!"'